

26. juunil 2026  kogunesid Koeru kultuurimajja Endla looduskaitseala huvilised. Keskkonnaamet koostöös RMK külastuskorralduse töötajatega korraldas infopäeva. Osalejaid oli oodatust rohkemgi, kokku 30 inimest mitmest maakonnast ja vallast, nii vallavalitsustest, MTÜ-dest kui jahiseltsidest. Teemaks olid peamiselt külastamise korralduse küsimused, näiteks RMK radade hooldus ja Endla järve ääres paadisilla kasutamine.

Infopäeva juhatas Kaja Lotman, Keskkonnaameti (KeA) looduskasutuse nõunik. Esmalt tutvustas Kaja, mis on taoliste kaitsealadel toimuvate koostöökogude eesmärk ja kogemus.  Koostöökohtumised on hea võimalus murekohti lihtsamini üksteisele mõistetavaks teha.

Edasi tegi ettekande varem Endla looduskeskuses töötanud Elo Raspel (nüüd KeA-s vee-elustiku spetsialist), kes tutvustas lühidalt Endla LKA väärtusi ja piiranguid. Kaitseala kirju pildi kõrval suunas kasutama veebiväravana kaitsealad.ee lehte, kust leiab nii Endla LKA kaitse-eeskirja (kaitseala reeglistiku A&O), kaitsekorralduskava (KeA väljatöötatud tegevusplaan) kui kaitsealaga seotud spetsialistide kontaktid. Üldised pöördumised on oodatud info@keskkonnaamet.ee; kiiret sekkumist vajavad märkamised edastada riigiinfo tel 1247-le.    
Endla looduskeskus küll eelmisel aastal suleti, kuid Keskkonnaamet on jätkuvalt kaitsealal toimuvaga kursis.
Kaja: Kui looduskaitse planeerijad tulevad puhkuselt tagasi, siis hakkame uurima, kas saaks kuidagi protsessi aktiviseerida; võib olla saab infopäeva memo sellele kaasa aidata.

Elo tõi välja kalapüügi aspekti Endla veekogudel. Kalastuskaarti on vaja nii Endla ja Sinijärvel  kui Järvamaa forellijõgedel püüdmiseks; sealt nähtuvad ka väljapüütud kalade kogused. Püüdjate arv Endla ja Sinijärvel suurenes viimastel aastatel, aga saagi arvus on vähenemine. Arutati, kas harrastajad üldse märgivad kalade saake või panevad lihtsalt 0-aruande;  oli arvamusi, et iga kalamees siiski tahab oma saaki näidata. Uuriti kas järvedel on ka teaduslik seire. Elo lubas uurida kas seire näitab nt linaski, haugi jm kalade arvukuse vähenemist - see annaks põhjust kalastuskaartide arvu piirata. Reinar Jürma (MTÜ Endla Looduskaitse Selts) sõnul näitas KUK-i seirepüük, et järves kala ei ole.
Elo tõi välja ka lubatud püügiajad (järvedel piiratud 3 kuud, jõgedel 4,5 kuud). Reinar avaldas arvamust, et vastavat teavitavat infot näiteks Sinijärve ääres infotahvlil (IT) ei ole. Infotahvlitest oli juttu hiljemgi, neid koostab RMK; Sinjärve IT-d uuendatakse peatselt.

Steven Veelak (KeA järelevalve büroo juhataja) sõnul on üldiselt Endlas väga vähe rikkumisi olnud, vaid 1 väärteo menetlus. Teavitamiseks soovitas helistada tel 1247. Järelevalve kasutab abivahendina näiteks droone. Endla paadisilla kasutamise osas helistas Steven eelmise aasta lõpus läbi registreeritud numbrimärkidega paadiomanikud ja umbes  50 paadist jäi järve äärde vaid 8. Ka Reinar kinnitas 8 paadi jäämist pärast aasta lõpu üleskutset Endla järve äärest paadid talveks ära viia. RMK seisukoht on, et omanikuta paatide omavoliline teisaldamine ei ole õiguspärane, kuid uuritakse võimalusi, kuidas eemaldada legaalselt.
 
Malle Oras ja Tarmo Denks RMKst andsid ülevaate Endla külastusobjektidest. Külastusalad on suured, Endla piirkonnale lisaks on siinsel loodusvahil vaja korras hoida üle 60 objekti (lõkkekohad, laudteed, tornid, kempsu jmt), neist 16 asuvad Endlas. Veekogude äärsed objektid on ligipääsu mõttes keerulised ja eriti aeganõudvad. Pigem soovitakse objekte vähemaks kui juurde rajada. Üldiselt on Endlas taristu olukord hea, hiljuti uuendati Sopa allika platvormi, allikate ja Männikjärve raba õpperaja IT-eid. Käimas on külastajate rahulolu küsitlus; külastusloendus on nii Purskava allika juures kui Männikjärve rabas. Männikjärve raba on suurima külastuskoormusega. Samas on raba torn juba 10 a vanune, vajab  uuendamist. Ühtlasi selgitati taristu uuendamise protsessi. Endla paatide hoiustamiseks kaitsealast väljaspoole jääva koha lahendus ootab RMK sisest otsust. RMK-l on plaan puhastada Kärde kraavi, sest paatide vettelaskmine ja Endla järveni jõudmine on madala veetaseme ja mudaga raskendatud. Tööd võetakse ette 2027 a. Toomas Võime jagas varasemat kogemust - puhastamist peab alustama settetiigist.   
 
Reinar viitas varasema omavahelise kohtumise kokkulepetele,  milles tema sõnul lubati RMK-st  Endla Looduse Seltsile külastusobjektide hooldamise tööd (lepingut). Selts sooviks kasutada lepingust saadavat tulu Endla looduskeskuse ülalpidamiseks. RMK poolt lükati see väide ümber ja selgitati, et kõik lepingud sõlmitakse vaid avaliku konkursi korras. 
 
Leiger Metsalu (Järva valla keskkonnaspetsialist) sõnul soovitakse looduskaitseala sissesõidu kohti ehk nn väravaid paremini tähistada. Soovis suuremat kaasatust planeeritavates projektides. Kurtis, et pikka aega oli Sopa allika ümbrus korrast ära, kuid nüüd õnneks korras.  
Leiger tegi ettepaneku, et  Sopalt oleks matkaraja lõiguga ühendus Võlingi õpperajaga, see teeks allikatel liikumise ringina mitmekesisemaks. 
Elo - tegemist on ilusa, märja, orhideederohke alaga, kuhu raja tegemine ei oleks looduskaitseliselt hea mõte.
Kaja selgitas välispiiri tähistamise korda, mille aluseks on ministri määrus ja tähistajaks on RMK looduskaitse osakond. Külastusväravate näiteks on  Soomaa RP s tegutsev Rohelise Jõemaa koostöökogu teinud vahva projektilahenduse. Leiger ja Toomas Tammik (Järva vallavanem) arvasid, et neil ei ole selliseks tegevuseks panustamise võimalust. Oldi nõus, et RMK on teinud piirkonnas edusamme, eriti Sopa allika juures.

Helle Kajaste (Jõgeva abivallavanem) kinnitas, et nad on teinud rahandusministeeriumile taotluse Endla looduskeskuse saamiseks vallale, kuid vastust ei ole. Valla plaan on valida sinna avalikul konkursil keskkonnahariduslike jmt teenuste pakkuja. 
Kaja soovitas vahetada kogemusi Viidumäe looduskeskuse ja Saaremaa vallaga, kus eelmisel aastal sarnane protsess läbiti.

Reinar Jürma (MTÜ Endla Looduse Selts – Endla Looduskaitseala Heaks esindaja) alustas sõnavõttu kõigepealt Endla järve paatide probleemiga. Heitis Keskkonnaametile ette, et ei ole selgust paatide hoiustamisel ja ei ole täidetud KKK planeeritud tegevusi; küsis RMKlt, kas paatide kaitsealalt välja viimine uude planeeritavasse hoiustamiskohta on õiguspärane ja miks seda ei ole varem tehtud. 
Lisaks rääkis Reinar põgusalt keskkonnahariduslikest tegevustest. Õppeprogrammidele on võimalus saada toetust, kui need on Eesti Keskkonnahariduse Ühingu tunnustusega (murakamärgisega). Seltsil selliseid programme veel pole; arvati ekslikult, et RMK kajastab oma veebilehel ka seltsi õppeprogramme, sest selts oli saatnud RMK-le selle info.
Seltsi liikmed on teinud ära suure töö kaitsealalt prügi koristamisega. 
Malle tuletas meelde, et kui kaitseala taristul mingeid tegevusi alustatakse (nt vana laudtee teisaldamist), peaks sellest RMK-d eelnevalt teavitama, luba küsima.  Viimane seltsi kampaania oli Facebookis kaitseala teel rehvi veeretamine, et tegevuseks annetusi koguda. 
Reinar oli nördinud ja arvas, et rehvi viis ilma tema loata ära RMK. 
Malle seda ei kinnitanud. 
Tapiku Mõisa esindaja Olev Kull kiitis seltsi noormeeste (Reinari ja Rauli) ettevõtmisi ja agarust, heitis ette, et riigi esindajad takistavad seda. Olev soovis RMK-lt ka vastuseid Tõivere hiie kaitse alla võtmise küsimusele.
Kaja sõnul kaldus see teemast kõrvale,  sest Tõivere hiiega tegeleb Muinsuskaitseamet.
Malle sõnul ei ole see temale teada.
 
Lõpus jõuti uuesti Endla järve paadisilla kasutamise probleemini. 
Reinar tegi ettepaneku silla kohad nimeliseks teha, kasutamine ja ka kalastamine oleks lubatud ainult kohalikel. See ettepanek heakskiitu ei pälvinud. 
Toomas Võime arvas, et kui kalastuskaartide arvu piirata, siis mahuks kõik paadid silla külge. Tarmo sõnul on üks lahendus paadisilda edaspidi laiendada, kuid see ei pruugi järve äärsesse soppi mahtudagi.  
Joel Potman Koeru jahiseltsist tegi ettepaneku vana paadisild eemalda ja mitte uuendada, siis ei ole ka probleemi paatide hoidmisega. 

Arutelu kokkuvõttes avaldati arvamust, et kui koostöökogu sisu on kuulata vaid ühe seltsi etteheiteid RMK ja KeA suunas või ametnike ettekandeid, pole koostöökogu vaja.  Samas tehti ettepanek, et kui on selgunud Endla looduskeskuse maja saatus, siis võiks kohtumine toimuda Toomal. Keskkonnaameti ja RMK esindajad olid sellega nõus. 
Elo lisas, et siis võiks tutvuda ka Keskkonnaagentuuri Tooma soojaama tööga; sealsed esindajad lahkusid infopäevalt kahjuks enne lõppu. Kohal olnud jahimehed seekord sõna ei võtnud, kuid nende muresid saab siis edaspidi aruteluks võtta. 
Infopäev kestis kolm tundi, kuid mitmed osalejad jäid pärast veel omavahel vestlema. 

